Document ID: 31987R0254

*****
ΚΑΝΟΝΙΣΜΟΣ (ΕΟΚ) αριθ. 254/87 ΤΟΥ ΣΥΜΒΟΥΛΙΟΥ
της 26ης Ιανουαρίου 1987
για την παράταση του προσωρινού δασμού αντιντάμπινγκ που έχει επιβληθεί στις εισαγωγές τυποποιημένων πολυφασικών ηλεκτρικών κινητήρων ισχύος άνω των 0,75 έως και 75 kW, καταγωγής Βουλγαρίας, Ουγγαρίας, Πολωνίας, Λαϊκής Δημοκρατίας της Γερμανίας, Ρουμανίας, Τσεχοσλοβακίας και Σοβιετικής Ένωσης
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 2176/84 του Συμβουλίου της 23ης Ιουλίου 1984 για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), και ιδίως το άρθρο 11,
την πρόταση της Επιτροπής,
ότι, με τον κανονισμό (ΕΟΚ) αριθ. 3019/86 (2), η Επιτροπή επέβαλε προσωρινό δασμό αντιντάμπινγκ στις εισαγωγές τυποποιημένων πολυφασικών ηλεκτρικών κινητήρων ισχύος άνω των 0,75 έως και 75 kW, καταγωγής Βουλγαρίας, Ουγγαρίας, Πολωνίας, Λαϊκής Δημοκρατίας της Γερμανίας, Ρουμανίας, Τσεχοσλοβακίας και Σοβιετικής Ένωσης·
ότι η εξέταση των πραγματικών περιστατικών δεν έχει ακόμα ολοκληρωθεί· ότι πολλοί εξαγωγείς επιθυμούν να προσδιορισθεί εκ νέου η κανονική αξία, το περιθώριο ντάμπινγκ και η ζημία·
ότι η Επιτροπή, στην οποία υποβλήθηκε τον Οκτώβριο 1986 καταγγελία για την ύπαρξη ντάμπινγκ όσον αφορά τις εισαγωγές των εν λόγω προϊόντων καταγωγής Γιουγκοσλαβίας, αποφάσισε την επέκταση της τρέχουσας διαδικασίας (3) στις εν λόγω εισαγωγές·
ότι οι γνωστοί ως ενδιαφερόμενοι εξαγωγείς ενημερώθηκαν για την πρόθεση της Επιτροπής να παρατείνει τον προσωρινό δασμό για συμπληρωματική περίοδο δύο μηνών·
ότι οι εξαγωγείς αυτοί, που αντιπροσωπεύουν το σύνολο της εμπορίας του εν λόγω προϊόντος, δεν εξέφρασαν καμία αντίρρηση,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Η ισχύς του προσωρινού δασμού αντιντάμπινγκ που έχει επιβληθεί με τον κανονισμό (ΕΟΚ) αριθ. 3019/86 στις εισαγωγές των τυποποιημένων πολυφασικών ηλεκτρικών κινητήρων ισχύος άνω των 0,75 έως και 75 kW, καταγωγής Βουλγαρίας, Ουγγαρίας, Πολωνίας, Λαϊκής Δημοκρατίας και Γερμανίας, Ρουμανίας, Τσεχοσλοβακίας και Σοβιετικής Ένωσης, παρατείνεται για περίοδο που δεν υπερβαίνει τους δύο μήνες.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Με την επιφύλαξη του άρθρου 11 του κανονισμού (ΕΟΚ) αριθ. 2176/84 και κάθε άλλης απόφασης του Συμβουλίου, ο παρών κανονισμός εφαρμόζεται μέχρι την έναρξη ισχύος κανονισμού για τη θέσπιση οριστικών μέτρων, αλλά το αργότερο μέχρι τη λήξη περιόδου δύο μηνών από την 1η Φεβρουαρίου 1987.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 26 Ιανουαρίου 1986.

Labels: 1
4
18